АҞӘА, абҵара 10 – Sputnik. Адирижиор, аҵарауаҩ-афольклорист, амузыкант, ахормеистр, Аԥсны Зҽаԥсазтәыз аҟазара аусзуҩ, "Ахьӡ-Аԥша" аорден III аҩаӡара занашьоу Иуана Шамба иԥсҭазаара далҵит абҵара 9 рзы.
Иуана Шамба иҩыза гәакьа, Жәлар рырҿиара ацентр аиҳабы Нури Кәарҷиа аҟаза ду дҳаԥхеит иҳәеит.
"Иуана Шамба иҭаацәа рымацара ракәӡам дзыԥхаз, аԥсуа культуреи аԥсуа жәлари дҳаԥхеит. Иара амузыка-фольклортәи аетнографиатәи аматериалқәа рыҭҵаараҿы, реиқәырхараҿы, рыҿиараҿы илагала дууп. Сгәалашәараҿы даанхоит аҟазара ду злаз, зыуаҩра ҳаракыз уаҩны", - иҳәеит Нури Кәарҷиа.
Иуана Шамба диит ажьырныҳәа 17 1950 шықәсазы Гәдоуҭа араион Абгархықә ақыҭан. Акыр шықәса инеиԥынкыланы Аԥсны жәлар рыкәашареи рышәаҳәареи Аҳәынҭқарратә ансамбль дирижиорс дыҟан, ансамбль "Риҵа" асахьаркыратә напхгаҩыс, С.Ҷанба ихьӡ зху Аԥснытәи аҳәынҭқарратә драматә театр аҟны ансамбль "Уарада" еиҿикааит.
1992-1993 шықәсқәа рзы Аԥсны жәлар Рџьынџьтәылатәи еибашьраан Гәымсҭатәи афронт аҿы акультуреи аҟазареи русзуҩцәа рывзвод акомандаҟаҵаҩыс дыҟан.
Иуана Шамба Аԥсны амузыка-фольклортәи аетнографиатәи аматериалқәа рыҭҵаара, реиқәырхара, рыҿиара аус илагала ду алоуп.